b'\n_START_ARTICLE_\nRoy Keane\n_START_SECTION_\nFra nedrykk til gull\n_START_PARAGRAPH_\nKeane begynte sin karriere i engelsk fotball for Nottingham Forest i 1990, etter \xc3\xa5 ha ankommet klubben fra den irske klubben Cobh Ramblers for en mindre sum._NEWLINE_Den hardttaklende midtbanespilleren ble raskt en publikumsfavoritt i Nottingham, men han klarte ikke \xc3\xa5 forhindre at den gamle storklubben rykket ned fra FA Premier League i 1993. Samme sommer ble han kj\xc3\xb8pt av de f\xc3\xb8rste vinnerne av Premier League, Manchester United, for 3,75 millioner pund som var ny overgangsrekord i England p\xc3\xa5 det tidspunktet._NEWLINE_Roy Keane ankom idet Manchester United innledet en stor periode for klubben, og i hans f\xc3\xb8rste sesong var han allerede blitt en viktig brikke i laget som vant ligaen i 1994. Han var med p\xc3\xa5 \xc3\xa5 vinne totalt sju ligamesterskap, fire FA-cupseiere og var kaptein p\xc3\xa5 laget som gikk til topps i Mesterligaen i 1999. Keane var en av lagets viktigste spillere p\xc3\xa5 1990-tallet, selv om spillere som Eric Cantona og David Beckham fikk de st\xc3\xb8rste avisoverskriftene._NEWLINE_Spesielt var hans lederegenskaper s\xc3\xa5 tydelige at han ble lagkaptein i 1997. Hans evne til \xc3\xa5 inspirere medspillerne til maksimal innsats var p\xc3\xa5 sitt beste i 1999 da Manchester United i Mesterligaens returkamp i semifinalen m\xc3\xb8tte Juventus p\xc3\xa5 bortebane. United hadde s\xc3\xa5 vidt klart uavgjort 1\xe2\x80\x931 p\xc3\xa5 hjemmebane, og l\xc3\xa5 under 0\xe2\x80\x932 tidlig i returoppgj\xc3\xb8ret. Men etter et m\xc3\xa5l fra Keane selv, og med hans inspirerende og kontante spill p\xc3\xa5 midtbanen den kvelden, snudde United kampen og vant 3\xe2\x80\x932 og gikk til finalen der de slo Bayern M\xc3\xbcnchen.\n_START_SECTION_\nH\xc3\xa5land-saken\n_START_PARAGRAPH_\nDa han i 2001 i en ligakamp mot Manchester City utf\xc3\xb8rte noe han selv karakteriserte som \xc2\xaben passende hevn\xc2\xbb ved \xc3\xa5 takle nordmannen Alf Inge H\xc3\xa5land un\xc3\xb8dvendig hardt, ble Keane suspendert i tre kamper og b\xc3\xb8telagt. Hevnaksjonen ble satt i verk fordi H\xc3\xa5land i 1998, da som spiller for Leeds United, hadde skadet Keane og etterp\xc3\xa5 p\xc3\xa5sto at Keane bare sutret. Keane fikk ytterligere b\xc3\xb8ter etter at han i sin bok innr\xc3\xb8mmet \xc3\xa5 ha planlagt \xc3\xa5 skade H\xc3\xa5land.\n_START_SECTION_\nHjemsendt fra VM\n_START_PARAGRAPH_\nEn krangel med Irlands landslagssjef Mick McCarthy gjorde at han ble hjemsendt fra VM i 2002. If\xc3\xb8lge Niall Quinn holdt Keane en 10 minutters tirade av utskjellinger mot McCarthy. Offentlig st\xc3\xb8ttet spillerne landslagssjefen, men privat var det mange som var enige med Keane. Han m\xc3\xa5tte reise hjem uten \xc3\xa5 ha spilt en eneste kamp.\n_START_SECTION_\nRekesm\xc3\xb8rbr\xc3\xb8d-saken\n_START_PARAGRAPH_\nHan var ogs\xc3\xa5 kritisk til supportere som bare m\xc3\xb8tte opp, men som ikke st\xc3\xb8ttet laget vokalt. Han snakket p\xc3\xa5 MUTV, klubbens egen TV-kanal, om sin avsky for \xc2\xabrekesm\xc3\xb8rbr\xc3\xb8d-brigaden\xc2\xbb som han mente var i ferd med \xc3\xa5 ta over tribuneplassene til \xc2\xabekte fans\xc2\xbb. Han fikk b\xc3\xa5de st\xc3\xb8tte og kritikk for denne uttalelsen, men da han sommeren 2005 gikk ut med kraftig kritikk av b\xc3\xa5de medspillere og manager Sir Alex Ferguson fikk sistnevnte nok, og p\xc3\xa5 h\xc3\xb8sten 2005 m\xc3\xa5tte han forlate Manchester United. Han gikk da gratis til den skotske klubben Celtic.\n_START_SECTION_\nSunderland\n_START_PARAGRAPH_\nRoy Keane ble ansatt som manager i Sunderland i 2006, og fikk en str\xc3\xa5lende start p\xc3\xa5 managerkarrieren. Han f\xc3\xb8rte Sunderland til opprykk til Premier League i sin f\xc3\xb8rste sesong, men selv om han fikk skryt for m\xc3\xa5ten han h\xc3\xa5ndterte laget p\xc3\xa5, og for hva han oppn\xc3\xa5dde med sm\xc3\xa5 midler og en liten og tynn stall, annonserte han i desember 2008 at han gikk av med \xc3\xb8yeblikkelig virkning etter lang tid med d\xc3\xa5rlige resultater.\n_START_SECTION_\nIpswich\n_START_PARAGRAPH_\nDen 24. april 2009 ble det kjent at Keane hadde signert som manager for Ipswich, med m\xc3\xa5l \xc3\xa5 f\xc3\xb8re klubben tilbake til Premier League._NEWLINE_Den 10. januar 2011 ble han erstattet av Paul Jewell.'